CELEX: 32010R1054
Language: ro
Date: 2010-11-18 00:00:00
Title: Regulamentul (UE) nr. 1054/2010 al Comisiei din 18 noiembrie 2010 de modificare a Regulamentului (CE) nr. 391/2007 de stabilire a unor reguli detaliate pentru punerea în aplicare a Regulamentului (CE) nr. 861/2006 al Consiliului în ceea ce privește cheltuielile suportate de statele membre în punerea în aplicare a sistemelor de monitorizare și control privind politica comună în domeniul pescuitului

19.11.2010   
            
            
               RO
            
            
               Jurnalul Oficial al Uniunii Europene
            
            
               L 303/3
            
         REGULAMENTUL (UE) NR. 1054/2010 AL COMISIEI
   din 18 noiembrie 2010
   de modificare a Regulamentului (CE) nr. 391/2007 de stabilire a unor reguli detaliate pentru punerea în aplicare a Regulamentului (CE) nr. 861/2006 al Consiliului în ceea ce privește cheltuielile suportate de statele membre în punerea în aplicare a sistemelor de monitorizare și control privind politica comună în domeniul pescuitului
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (CE) nr. 861/2006 al Consiliului din 22 mai 2006 de stabilire a măsurilor financiare comunitare privind punerea în aplicare a politicii comune în domeniul pescuitului și în domeniul dreptului mării (1), în special articolul 31,
   întrucât:
   
               (1)
            
            
               Începând din 1990, în conformitate cu obiectivele politicii comune în domeniul pescuitului stabilite în special prin Regulamentul (CE) nr. 2371/2002 al Consiliului (2), Uniunea Europeană finanțează acțiunile statelor membre în ceea ce privește controlul și punerea în aplicare a reglementărilor în domeniul pescuitului.
            
         
               (2)
            
            
               Regulamentul (CE) nr. 861/2006 prevede, printre alte acțiuni, măsuri financiare comunitare privind cheltuielile efectuate cu controlul, inspecția și supravegherea activităților de pescuit în perioada 2007-2013. Regulamentul (CE) nr. 391/2007 al Comisiei (3) stabilește norme detaliate de punere în aplicare a măsurilor respective.
            
         
               (3)
            
            
               Având în vedere principiul bunei gestiuni financiare, statele membre trebuie să dețină indicații clare cu privire la normele care trebuie urmate pentru a putea beneficia de asistența financiară a Uniunii Europene atunci când efectuează cheltuieli în materie de control și punere în aplicare a reglementărilor în domeniul pescuitului.
            
         
               (4)
            
            
               Normele aplicabile contribuției financiare a Uniunii Europene la programele naționale de control trebuie simplificate și clarificate.
            
         
               (5)
            
            
               În cazul unor investiții de amploare, statele membre pot avea nevoie de mai mult timp decât este acordat în prezent pentru a-și asuma angajamente juridice și bugetare, iar în vederea reducerii problemelor ulterioare legate de rambursări, trebuie să se aplice o prelungire a termenelor limită începând cu 22 iunie 2010, dată la care a fost adoptată prima decizie de finanțare a Comisiei pentru anul 2010.
            
         
               (6)
            
            
               În cazul în care navele și aeronavele nu sunt utilizate 100 % pentru controlul activităților de pescuit, rambursarea trebuie să se realizeze pro rata, astfel încât să reflecte procentul de utilizare a respectivei nave sau aeronave.
            
         
               (7)
            
            
               În cererea de prefinanțare trebuie inclus un contract încheiat între administrația relevantă și furnizor numai dacă natura proiectului face necesar un astfel de contract.
            
         
               (8)
            
            
               Prin urmare, este necesară modificarea în consecință a Regulamentului (CE) nr. 391/2007.
            
         
               (9)
            
            
               Măsurile prevăzute de prezentul regulament sunt conforme cu avizul Comitetului pentru pescuit și acvacultură,
            
         ADOPTĂ PREZENTUL REGULAMENT:
   Articolul 1
   Regulamentul (CE) nr. 391/2007 se modifică după cum urmează:
   
               1.
            
            
               Articolul 4 se înlocuiește cu următorul text:
               „Articolul 4
               Angajarea cheltuielilor
               (1)   Statele membre trebuie să își asume angajamente juridice și bugetare pentru acțiuni considerate eligibile de a primi o contribuție financiară în conformitate cu decizia stipulată la articolul 21 din Regulamentul (CE) nr. 861/2006 în termen de 12 luni de la finele anului în care au fost înștiințate cu privire la această decizie.
               (2)   În pofida dispozițiilor de la alineatul (1), statele membre trebuie să își asume angajamente juridice și bugetare pentru achiziționarea sau modernizarea navelor și aeronavelor în termen de 24 de luni de la sfârșitul anului în care au fost înștiințate cu privire la decizia prevăzută la articolul 21 din Regulamentul (CE) nr. 861/2006.
               (3)   Alineatul (2) se aplică începând cu 22 iunie 2010, dată la care a fost adoptată prima decizie de finanțare a Comisiei pentru anul 2010.”
            
         
               2.
            
            
               La articolul 6, alineatul (2) se înlocuiește cu următorul text:
               „(2)   Cheltuielile efectuate privind achiziționarea și modernizarea aeronavelor și a vaselor sunt eligibile în măsura în care sunt conforme cu anexa III și sunt folosite pentru monitorizarea și controlul activităților de pescuit, în conformitate cu declarațiile statului membru în cauză, cel puțin 25 % din timpul lor de lucru. În cazurile în care navele și aeronavele sunt utilizate mai puțin de 100 % din timpul lor de lucru pentru monitorizarea și controlul activităților de pescuit, rambursarea se face pro rata, pentru a reflecta procentajul de utilizare a acestora.”
            
         
               3.
            
            
               La articolul 10, alineatul (2) se înlocuiește cu următorul text:
               „(2)   Atunci când natura proiectului impune încheierea unui contract între administrația relevantă și furnizor, cererea din partea statului membru trebuie însoțită de o copie legalizată a contractului respectiv.”
            
         Articolul 2
   Prezentul regulament intră în vigoare în a treia zi de la data publicării în Jurnalul Oficial al Uniunii Europene.
   
      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 18 noiembrie 2010.
      
         
            Pentru Comisie
         
         
            Președintele
         
         José Manuel BARROSO
      
   
   
      (1)  JO L 160, 14.6.2006, p. 1.
   
      (2)  JO L 358, 31.12.2002, p. 59.
   
      (3)  JO L 97, 12.4.2007, p. 30.